Lotte Bundsgaard (S), 2006-11-15:
Man må sige, at hr. Jesper Langballe er kommet lidt langt ud i sin argumentation.
Jeg har netop holdt en tale om, at Socialdemokraterne tilslutter sig 24-års-reglen, tilslutter sig tilknytningskravet og gerne vil påtage sig et ansvar, men gerne vil have en undersøgelse af, hvordan reglerne virker, men så begynder hr. Jesper Langballe at tale om, hvad alternativet er.
Alternativet kunne måske være, at man gjorde en smule mere for at sikre integrationen her i landet, end man gør i dag.
Socialdemokraterne er enige med forslagsstillerne i, at Danmark skal være et åbent samfund.
En af hovedårsagerne til, at vores land er et så rigt, lige og godt samfund, er nemlig, at vi gennem tiderne har været et åbent samfund.
Vi har handlet med andre, vi har lært af andre, og vi har turdet udfordre andre.
Derfor er åbenhed et vigtigt kendetegn for Danmark, et kendetegn, vi skal holde fast i.
Et åbent samfund er for Socialdemokraterne altså et afgørende element i udviklingen af det danske samfund.
Et andet afgørende element i udviklingen af det danske samfund er integration.
Vores stærke fællesskab i Danmark bliver truet, hvis vi ikke bliver bedre til integration af nydanskere, end vi er i dag.
Derfor er det afgørende for Socialdemokraterne, at vi forbedrer integrationen af nydanskere i Danmark.
Det gøres dels ved, at der sættes turbo på integrationsindsatsen, dels ved, at vi bryder de forstokkede mønstre, der findes i visse indvandrerkredse – mønstre, der gør, at de unge giftes med en for dem ukendt mand eller kvinde fra forældrenes eller endog bedsteforældrenes hjemland.
Et tredje afgørende element i det danske samfund er ligestilling mellem mænd og kvinder og den enkeltes ret til at gifte sig med den, man elsker.
De tre elementer stiller os politikere over for en lang række krav.
Socialdemokraterne er ikke i tvivl om, at vi politikere har et stort ansvar for at leve op til de krav.
Vi har for det første et ansvar for at sikre, at tonen i den danske debat ikke skaber et dem og os-samfund, vi har et ansvar for at sikre en god integration, og politikerne har et stort ansvar for at sikre, at vi gør alt, hvad der står i vores magt for at forhindre arrangerede ægteskaber og tvangsægteskaber.
Det er det sidste, debatten især handler om i dag.
Lad mig derfor zoome ind på debatten om familiesammenføringer.
Socialdemokraterne støtter 24-års-reglen, og vi støtter tilknytningskravet.
Det gør vi, dels fordi reglerne er med til at forhindre arrangerede ægteskaber og tvangsægteskaber, dels fordi reglerne er med til at lette integrationen i Danmark, fordi der kommer færre indvandrere til Danmark.
For Socialdemokraterne er det dog afgørende, at man hele tiden sikrer sig, at lovgivningen virker, som den skal.
Især er det afgørende, at den lovgivning, der påvirker det enkelte menneskes liv i høj grad, undersøges.
Derfor mener vi, at lovgivningen på familiesammenføringsområdet skal undersøges, ligesom man undersøgte lovgivningen om, hvordan kontanthjælpsloftet virkede.
Vi forstår ikke helt, hvad det er, regeringen er bange for.
Vi forstår ikke, hvorfor regeringen ikke synes, at den sammen med os har et ansvar for at undersøge, om lovgivningen virker, som den skal.
Det er lidt, som om regeringen og dens støtteparti, Dansk Folkeparti, har besluttet sig for at sige: Det vil vi bare ikke undersøge, fordi det vil vi bare ikke.
Socialdemokraterne stiller sig ikke op i en krog og siger nej.
Vi mener tværtimod, der er behov for en undersøgelse af, hvordan familiesammenføringsreglerne virker i praksis.
En undersøgelse vil sikkert vise, at reglerne virker godt, at flere nydanskere end tidligere gifter sig med en fra Danmark, fordi de i højere grad end tidligere selv kan vælge, hvem de vil gifte sig med.
For os er det ikke afgørende, hvordan undersøgelsen gennemføres, blot den gennemføres af et uafhængigt organ, og blot den giver os oplysninger om, hvordan lovgivningen virker i praksis.